
Na temelju članka 15. stavka 2. Zakona o javnoj nabavi („Narodne novine“ br. 120/16.) i članka 17. Statuta Gradske knjižnice Sveti Ivan Zelina, ravnateljica Gradske knjižnice Sveti Ivan Zelina je donijela

PRAVILNIK O PROVOĐENJU POSTUPAKA
JEDNOSTAVNE NABAVE

OPĆE ODREDBE
Članak 1.
Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuje se postupak nabave roba, usluga i radova za potrebe Gradske knjižnice Sveti Ivan Zelina kao Naručitelja (u daljnjem tekstu: Naručitelj) za koje ne postoji obveza provedbe postupaka javne nabave sukladno odredbama Zakona o javnoj nabavi odnosno čija je procijenjena vrijednost nabave manja od 50.000,00 EUR, bez PDV-a, za robu i usluge te provedbu projektnih natječaja, odnosno manja od 100.000,00 EUR, bez PDV-a, za radove (u daljnjem tekstu: jednostavna nabava).
Komunikacija i svaka druga razmjena informacija  između Naručitelja i gospodarskih subjekta te ostalih dionika u postupku nabave obavlja se na dokaziv način, putem Elektroničkog oglasnika javne nabave (u daljnjem tekstu: EOJN RH), putem elektroničke pošte, putem pošte ili osobne dostave pri čemu se prednost daje primjeni elektroničkih sredstava komunikacije.
U provedbi postupaka jednostavne nabave, osim propisanog ovim Pravilnikom, na odgovarajući način primjenjuju se odredbe posebnih propisa odnosno važećih zakonskih i podzakonskih propisa, a koji se odnose na pojedini predmet nabave u smislu posebnog zakona, kao i odredbe primjenjivih općih i posebnih akata Naručitelja.
Članak 2.                                                                                                               
U provedbi postupaka nabave iz članka 1. ovog Pravilnika, Naručitelj je obvezan poštovati temeljna načela javne nabave odnosno načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti kao i ostala primjenjiva načela.
Naručitelj je u provedbi postupaka jednostavne nabave dužan postupati pažnjom dobrog gospodarstvenika  u svrhu zakonitog, namjenskog i svrhovitog trošenja proračunskih sredstava.
Članak 3.
Naručitelj se u provedbi postupaka jednostavne nabave obvezuje poduzimati sve prikladne mjere o prepoznavanju, sprječavanju i uklanjanju sukoba interesa, te u tu svrhu postupa sukladno odredbama članaka 75. do 83. Zakona o javnoj nabavi.
Članak 4.
Postupci jednostavne nabave moraju biti usklađeni s Planom nabave Naručitelja, izuzev predmeta nabave procijenjene vrijednosti manje od 5.000,00 EUR, bez PDV-a.
Postupci jednostavne nabave se pokreću temeljem Zahtjeva za nabavu pojedinog Upravnog odjela Naručitelja koji sadržavaju sve podatke potrebne za provedbu postupka nabave. 
Članak 5.
Vrijednosni pragovi u smislu ovog Pravilnika su sljedeći:
1. Postupci jednostavne nabave procijenjene vrijednosti manje od 5.000,00 EUR bez PDV-a.
2. Postupci jednostavne nabave procijenjene vrijednosti jednake ili veće od 5.000,00 EUR, a manje ili jednake 15.000,00 EUR bez PDV-a.
3. Postupci jednostavne nabave procijenjene vrijednosti veće od 15.000,00 EUR bez PDV-a.
4. Postupci jednostavne nabave procijenjene vrijednosti veće od 25.000,00 EUR bez PDV-a za nabavu robe i usluga.
5. Postupci jednostavne nabave procijenjene vrijednosti veće od 45.000,00 EUR bez PDV-a za nabavu radova.
Članak 6.
Pripremu i provedbu postupaka jednostavne nabave procijenjene vrijednosti veće od 15.000,00 EUR, bez PDV-a, provodi Stručno povjerenstvo (dalje u tekstu Povjerenstvo) Naručitelja koje odlukom imenuje Ravnatelj.
Povjerenstvo se sastoji od tri člana koji ne moraju biti zaposlenici Naručitelja. Povjerenstvo donosi akte temeljem postupka nabave u skladu s obvezama iz predmetne Odluke o imenovanju Povjerenstva.

PROVEDBA POSTUPAKA NABAVE PREMA VRIJEDNOSNIM PRAGOVIMA
Članak 7.
Kod nabave robe, usluga i radova procijenjene vrijednosti manje od 5.000,00 EUR, bez PDV-a, Naručitelj će tražiti najmanje jednu (1) ponudu, dok sam broj ponuda ovisi o složenosti predmeta Komunikacija između Naručitelja i gospodarskih subjekata se vrši putem e-pošte, telefonskim putem ili usmenim putem.
Članak 8.
Kod nabave robe, usluga i radova procijenjene vrijednosti jednake ili veće od 5.000,00 EUR a manje ili jednake 15.000,00 EUR, bez PDV-a, Poziv za dostavu ponude se šalje na adresu jednom ili više gospodarskih subjekata, što ovisi o složenosti predmeta nabave. Komunikacija između Naručitelja i gospodarskih subjekata se vrši putem e-pošte ili putem EOJN RH.
Iznimno od stavka 1. ovog članka, ovisno o prirodi predmeta nabave, Naručitelj može provesti postupak jednostavne nabave putem modula EOJN RH javnom objavom poziva.
Ukoliko se Poziv na dostavu ponude vrši putem e-pošte, isti se upućuje na način koji omogućuje dokazivanje da je isti zaprimljen od strane gospodarskog subjekta (potvrda e-poštom, dostavnica, povratnica, izvješće o uspješnom slanju i sl.).

Članak 9.
Za nabavu roba i usluga procijenjene vrijednosti veće od 15.000,00 EUR a manje od 25.000,00 EUR bez PDV-a, te za nabavu radova procijenjene vrijednosti veće od 15.000,00 EUR a manje od 45.000,00 EUR bez PDV-a, Naručitelj provodi postupak jednostavne nabave putem modula EOJN RH pri čemu Naručitelj slobodno bira vrstu postupka i to:
· putem poziva odabranim gospodarskim subjektima ili 
· putem javne objave poziva. 
Poziv se u slučaju iz prethodnog stavka ovog članka šalje prema najmanje tri (3) gospodarska subjekta dok sam broj gospodarskih subjekata ovisi o složenosti predmeta nabave. 
Iznimno od stavka 2. ovog članka, ovisno o prirodi predmeta nabave, Poziv se može uputiti i samo jednom (1) gospodarskom subjektu, u sljedećim slučajevima: 
1. nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, arhitektonske (projektantske) usluge, specijalističke usluge i slično), 
2. kada je to potrebno zbog tehničkih, arhitektonskih, umjetničkih razloga ili kod zaštite isključivih prava te na temelju posebnih propisa, 
3. ako se radi o nabavi knjiga i stručne literature, pretplata na časopise, licence i baze podataka
4. nabave javnobilježničkih, odvjetničkih, konzervatorskih, hotelskih, restoranskih, medijskih, zdravstvenih, socijalnih usluga, usluga obrazovanja, stručnog nadzora, vještaka, izmjene postojeće tehničke dokumentacije, kupnje u prodavaonicama i slično, 
5. kada je to potrebno radi završetka započetih, ali povezanih funkcionalnih i/ili prostornih, projektnih ili dokumentacijskih cjelina (izvršenih usluga, izvođenih radova ili isporuke robe), 
6. kada nije dostavljena niti jedna ponuda, a postupak jednostavne nabave se ponavlja, 
7. provedbe nabave koja zahtjeva žurnost, 
8. u ostalim slučajevima uz obrazloženu odluku Naručitelja.
Sva komunikacija između Naručitelja i gospodarskih subjekata, u okviru ovog članka, se vrši putem modula EOJN RH.
Članak 10.
Za nabavu roba i usluga procijenjene vrijednosti veće od 25.000,00 EUR bez PDV-a, te za nabavu radova procijenjene vrijednosti veće od 45.000,00 EUR bez PDV-a a do pragova javne nabave iz članka 1. ovog Pravilnika, Naručitelj provodi postupak jednostavne nabave putem modula EOJN RH i to putem javne objave poziva. 
Sva komunikacija između Naručitelja i gospodarskih subjekata, u okviru ovog članka, se vrši putem EOJN RH.
Članak 11.
Iznimno od članka 10. ovog Pravilnika, Naručitelj nije obvezan provesti postupak jednostavne nabave putem modula EOJN RH već se isti provodi sukladno članku 9. ovoga Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe
· ako iz tehničkih razloga predmet nabave može isporučiti samo određeni gospodarski subjekt ili 
· ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
Razlozi za primjenu iznimke iz prethodnog stavka ovoga članka Naručitelj je obvezan navesti i obrazložiti  u objavi jednostavne nabave u modulu EOJN RH.

OPĆI UVJETI U POSTUPCIMA
Članak 12.
Poziv na dostavu ponuda mora sadržavati sve podatke potrebne gospodarskim subjektima za dostavu valjane i usporedive ponude.
Kriterij odabir ponude mogu biti najniža cijena valjane ponude ili ekonomski najpovoljnija ponuda. U okviru cijene Naručitelj uspoređuje cijene ponuda bez PDV-a. Podaci o kriteriju odabira navode se u Pozivu na dostavu ponude. 
Naručitelj u Pozivu na dostavu ponude može odrediti osnove za isključenje i uvjete sposobnosti ponuditelja.
Naručitelj može od gospodarskih subjekata zahtijevati dostavu jamstva za ozbiljnost ponude, u iznosu ne većem od 3% procijenjene vrijednosti nabave, kao i druga jamstva definirana člankom 214. Zakona o javnoj nabavi. Naručitelj je obvezan vratiti ponuditeljima dostavljeno jamstvo nakon završetka postupka jednostavne nabave ili istekom ugovora, ovisno o kojem se jamstvu radi, a presliku jamstva pohraniti.
Naručitelj u postupcima jednostavne nabave može odrediti predmete nabave kao i dati prednost proizvodima i uslugama koji imaju veću vrijednost u pogledu zelene nabave te energetski učinkovite nabave.
U postupcima u kojima je to primjenjivo, Naručitelj je u Pozivu za dostavu ponuda obvezan odrediti uvjete pristupa podacima i informacije o mjerama sukladno propisima o kibernetičkoj sigurnosti.



ROKOVI DOSTAVE PONUDA
Članak 13.
Rok za dostavu ponude za nabavu robe, usluga i radova procijenjene vrijednosti manje od 5.000,00 EUR, bez PDV-a, određuje se kao primjenjivi rok, što ovisi o žurnosti i predmetu nabave a može iznositi i minimalno jedan (1) radni dan od slanja Poziva na dostavu ponuda.
Minimalni rok za dostavu ponuda za nabavu robe, usluga i radova procijenjene vrijednosti jednake ili veće od 5.000,00 EUR a manje ili jednake 15.000,00 EUR bez PDV-a, iznosi tri (3) radna dana od dana slanja Poziva na dostavu ponuda.
Rok za dostavu ponuda za nabavu robe, usluga i radova procijenjene veće od 15.000,00 EUR, bez PDV-a, iznosi minimalno pet (5) dana od dana slanja Poziva na dostavu ponuda.
Iz razloga iznimne žurnosti, Naručitelj može odrediti i kraći rok za dostavu ponuda.
Članak 14.
Ponude zaprimljene u roku za dostavu ponuda otvaraju se nakon isteka roka za dostavu ponuda.
Otvaranje ponuda nije javno.
U postupcima nabave procijenjene vrijednosti veće od 15.000,00 EUR, bez PDV-a, stručno povjerenstvo Naručitelja vrši pregled i ocjenu ponuda temeljem uvjeta i zahtjeva iz Poziva na dostavu ponuda, te po potrebi može pozvati ponuditelje da pojasne ili upotpune svoju ponudu. O istome se sastavlja Zapisnik o pregledu i ocjeni ponuda s nužnim podacima postupka (podaci o Naručitelju, ponuditelju i postupku nabave, broj zaprimljenih ponuda, podaci o kriterijima za odabir ponuda, rangiranje ponuda, razlozi odbijanja ponude/a, prijedlog odabira najpovoljnije ponude, ostalo po potrebi) te se donosi Odluka o odabiru s navodom odabranog ponuditelja ili Odluka o  poništenju postupka. Naručitelj može, ali nema obvezu, obrazlagati razloge poništenja postupka.
Rok za donošenje Odluke o odabiru / poništenju iznosi 30 (trideset) dana od otvaranja ponuda.
Odluku o odabiru / poništenju s preslikom Zapisnika o pregledu i ocjeni ponuda dostavlja se svakom ponuditelju na isti način kao i Poziv na dostavu ponuda.
Nakon odabira najpovoljnije ponude i donošenja Odluke o odabiru pristupit će se sklapanju ugovora ili izdavanju Narudžbenice, ovisno o predmetu nabave i napomeni u Zahtjevu za nabavu.
Za predmete nabave procijenjene vrijednosti manje ili jednake 15.000,00 EUR, bez PDV-a, Naručitelj nema obvezu sastavljanja Zapisnika o pregledu i ocjeni ponuda i donošenja Odluke o odabiru / poništenju, već se pristupa izradi ugovora/narudžbenice temeljem odabrane ponude
Članak 15.
Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici.


PRAVNA ZAŠTITA
Članak 16.
Protiv Odluke o odabiru / poništenju u postupcima procijenjene vrijednosti manje ili jednake 15.000,00 EUR bez PDV-a nije dopuštena žalba niti se može uložiti prigovor. Naručitelj može sklopiti ugovor ili izdati narudžbenicu odmah nakon dostave Odluke o odabiru ponuditeljima koji su sudjelovali u postupku. 
Protiv Odluke o odabiru / poništenju u postupcima procijenjene vrijednosti veće od 15.000,00 EUR bez PDV-a nije dopuštena žalba ali se može uložiti prigovor Ravnatelju u roku tri (3) dana od dana slanja Odluke o odabiru / poništenju. 
Ponuditelj, u slučaju iz gornjeg stavka, svoj prigovor, s detaljnim obrazloženjem razloga za prigovor kao i svojim prigovornim zahtjevom, upućuje putem EOJN HR nakon čega stručno povjerenstvo Naručitelja ponovno vrši pregled i ocjenu ponuda u primjenjivom dijelu na koji se upućuje prigovorom te u roku ne dužem od sedam (7) dana Ravnatelj donosi Odgovor o prigovoru ukoliko se prigovor odbija ili donosi novu Odluku o odabiru / poništenju ukoliko se prigovor usvaja.
U slučaju da prigovor nije uložen u roku iz stavka 2. ovog članka, Odluka o odabiru / poništenju postaje izvršna istekom navedenog roka, u suprotnom ista postaje izvršna dostavom Odgovora o prigovoru odnosno dostavom nove Odluke o odabiru / poništenju.
Na Odgovor o prigovoru odnosno novu Odluku o odabiru / poništenju nije dopušten prigovor.

SKLAPANJE I IZVRŠAVANJE UGOVORA
Članak 17.
Po provedenom postupku jednostavne nabave i izvršnošću Odluke o odabiru / poništenju Naručitelj sklapa ugovor ili izdaje Narudžbenicu.
Naručitelj vodi registre ugovora i izdanih narudžbenica temeljem ovog Pravilnika.
Tijekom izvršenja ugovora Naručitelj može s gospodarskim subjektom koji izvršava osnovni ugovor sklopiti dodatak ugovoru ili izdati dodatnu (novu) narudžbenicu ukoliko se za to ukaže opravdana potreba. 
Povećanjem vrijednosti osnovnog ugovora nije moguće prijeći vrijednosne pragove iz članka 1. i članaka 9. i 10. ovog Pravilnika.

PRIJELAZNE I ZAVRŠNE ODREDBE
Članak 18.
Naručitelj će ovaj Pravilnik, kao i njegove izmjene i dopune, objaviti na svojoj internetskoj stranici te učiniti dostupnim u EOJN RH.

Članak 19.
Postupci jednostavne nabave pokrenuti do stupanja na snagu ovoga Pravilnika dovršiti će se prema odredbama pravilnika koji je na snazi u vrijeme početka postupka.
Članak 20.
Ovaj Pravilnik stupa na snagu danom 01. rujna 2026. godine. 
Članak 21.
Stupanjem na snagu ovog Pravilnika prestaje važiti Pravilnik o provedbi postupka jednostavne nabave (KLASA: 406-01/26-01/01, URBROJ: 238-30-134-01-26-01) od 24. travnja 2026. godine.


KLASA: 406-01/26-01/01
URBROJ:238-30-134-01-26-02
Sveti Ivan Zelina, 21. kolovoza 2026.


	Ravnateljica

	Valentina Strelar Dananić v. r.

